google/wiki40b huggingface dataset:
Voldemar Sumberg

Voldemar Christian Sumberg (9. aprill 1893 Lõve vald – 13. veebruar 1965) oli eesti arst, Otto Tiefi valitsuse sotsiaalminister.
Ta õppis Tuhalaane apostliku õigeusu kihelkonnakoolis 1904–1907, Hugo Treffneri gümnaasiumis Tartus 1907–1913 ja Pärnu Aleksandri gümnaasiumis 1913–1915. Pärast gümnaasiumi lõpetamist õppis ta aastatel 1915–1918 Tartu Ülikooli arstiteaduskonnas.
Ta võttis velskrina osa Vabadussõjast (1918–1920).
Ta õppis pärast Vabadussõda edasi Tartu Ülikooli arstiteaduskonnas, mille lõpetas 1923. aastal.
Ta töötas aastatel 1922–1924 Tartu Ülikooli tervishoiu instituudis assistendina. Ta alustas 1922. aastal tööd Eesti Arstideseltside Liidu Tervishoiu Muuseumi asutamiseks Tartus – algul töötas asjaajajana, aastatel 1923–1944 juhatajana. Eesti Tervishoiu Muuseum ja laialdane tervishoiualane teavitustegevus kujunesid tema elutööks.
Peale püsiekspositsiooni muuseumis (alates 1928. aastast ka selle Tallinna osakonnas) korraldas ta rändnäitusi, loenguid, raadioloenguid, samariitlaste ja esmaabikursusi, andis välja trükiseid.
Ta toimetas ka ajakirja Tervis ning "Tervise käsiraamatut" (1938–1941) ja raamatut "Esimene abi õnnetusjuhtudel" (1. väljaanne – 1927, järgmised täiendatud väljaanded 1932–1943). Mõlema viimase teose kordustrükid ilmusid 1942–1944.

Ühiskondlik ja poliitiline tegevus

Voldemar Sumberg oli Eesti Üliõpilaste Seltsi liige aastast 1915.
Ta oli juhtivatel kohtadel olnud Tartu Eesti Arstide Seltsis, Akadeemilises Arstiteaduse Seltsis, "Vanemuise" Seltsis, Tartu Vangide Hooldamise Seltsis, Tartu Tiisikuse Vastu Võitlemise Seltsis, kirjastuses "Noor-Eesti" jne.
Poliitiliselt oli ta Rahvusliku Keskerakonna liige.

Teise maailmasõjas

1941. aasta Suvesõjas etendas Tervishoiu Muuseumis moodustatud vastupanurühm olulist rolli Tartu ülestõusus punavägede vastu.
Septembrist 1944 oli Voldemar Sumberg Eesti Vabariigi Rahvuskomitee liige.
18. septembril 1944 nimetati ta Otto Tiefi valitsuse sotsiaalministriks.
Septembris 1944 ei õnnestunud tal perega Eestist põgeneda, ta arreteeriti NKVD poolt 23. oktoobril 1944, mõisteti süüdi §58-1a, 58-11 järgi, karistuseks 8-aastane vabadusekaotus.

Vangilaagris ja pagenduses

Lisaks esimesele karistusele määras laagrikohus talle 1949. aastal Eesti hümni laulmise eest (EÜSi aastapäeval) veel 8 aastat vangistust range režiimiga laagris.
Pärast laagrist vabanemist viibis koos abikaasaga (küüditatud 1949. aastal) asumisel Novosibirski oblasti Zdvinski rajoonis, seejärel asus 1957. aastal arstina tööle Kemerovo oblasti Novokuznetski rajooni Targai puhkekodusse.
Eestisse teda elama ei lubatud. Suri 13. veebruaril 1965, maeti Targai surnuaiale.

Isiklikku

Tema vanem vend oli vandeadvokaat ja poliitik Herman Sumberg.
Ta oli 1922. aastast abielus Marie (Maria) Sumbergiga (sünd Johanson).
Lapsed: Ants (Hans) (1927 Tartu – 2015 Austraalia) ja Eerik (1930 Tartu – 2010 Tartu).
Kadri Pulk

Kadri Pulk (sündinud 25. novembril 1965) on eesti ajakirjanik ja õpetaja.

Haridus

Kadri Pulk. Seejärel õppis ta aastail 1984–1987 Georg Otsa nimelises Tallinna Muusikakoolis koorijuhtimise ja klassikalise laulu erialal. Aastail 1988–1994 õppis ta Tallinna Pedagoogikaülikoolis pedagoogika ja algõpetuse metoodika erialal, mille lõpetas klassiõpetaja ja koolijuhi kutsega. 
Aastail 2001–2007 õppis ta EELK Usuteaduse Instituudis teoloogiat ja 2008–2010 Tartu Ülikoolis bioloogiaõpetajaks.

Tegevus ajakirjanduses

Kadri Pulk oli aastail 2003–2006 ajalehe Hiiu Leht reporter ja toimetaja (Saarte Suvenädal, Nädalalõpp) ning alates 2006. aastast Eesti Päevalehe esindaja Hiiumaal. Alates jaanuarist 2007 on ta Eesti Raadio korrespondent Hiiumaal. 
Ta on teinud kaastööd ajalehtedele Hiiu Nädal, Eesti Kirik, Roheline Värav, Meie Maa, Maaleht, Postimees, Pärnu Postimees, Lääne Elu, Oma Saar, Eesti Elu, Sakala, Eesti Ekspress, Õpetajate Leht, Peterburi Teataja, Vooremaa, Valgamaalane jne.
Mimicry

Mimicry on Eesti ansambel.
Võistlusel Eesti Laul 2010 osaleti lauluga "New" koosseisus Timmo Linnas, Kaspar Ehlvest, Ivar Kaine, Kene Vernik, Paul Lepasson ja saavutati 851 häälega 8. koht.
2010. aasta Raadio 2 Aastahitil saavutas ansambel lauluga "Heat" 34. koha Eesti esitajate kategoorias, saades 111 häält.
Võistlusel Eesti Laul 2011 osales bänd lauluga "The Storm", millega saavutati 10. koht (885 häält). Koosseisust olid välja jäänud Ivar Kaine ja Kaspar Ehlvest, bändiga oli liitunud Jaanus Telvar.
Võistlusel Eesti Laul 2012 osales bänd lauluga "The Destination", millega saavutati oma poolfinaalis 6. koht (1086 häält).
Kene Vernik lahkus bändist 2012. aastal. Viimane kontsert tema osalusel toimus Eesti Rahvusringhäälingu ürituse R2 Live raames 27. septembril 2012 Rock Cafes.
Saan

Saan on veolooma(de) jõul jalastel liikuv kerge talvine (seljatoega) sõiduk. Saan oli sõiduks, regi tööks.
Eesti-Singapuri suhted

Eesti-Singapuri suhted on kahepoolsed suhted Eesti ja Singapuri vahel.
Singapur tunnustas Eestit 6. septembril 1991. Kahe riigi vahelised diplomaatilised suhted said alguse 2. veebruaril 1993.
Tegutseb Eesti suursaadik Singapuris, kes resideerib New Delhis.
Kaskaadid

Kaskaadid (inglise keeles Cascade Range) on mäestik Põhja-Ameerikas, osa Kordiljeeridest. Kulgeb põhja-lõuna suunas. Mäestik on vulkaaniline, kõrgus kuni 4392 meetrit (Rainieri vulkaan). Põhjas on ühenduses Rannikuahelikuga, lõunas Sierra Nevadaga.
Tragöödia

Tragöödia Eestis

Klassikaline eesti tragöödia on August Kitzbergi "Libahunt". Näidendi alguses visandab autor tegevuspaiga miljöö. Must ja nõgine rehetare, hiline talveõhtu, õues torm ja huntide ulgumine. Talupere on otsekui tardunud halvaendelisse ootusse - midagi tavatut on sündimas.
Sloveenia Teaduste ja Kunstide Akadeemia

Sloveenia Teaduste ja Kunstide Akadeemia (sloveeni keeles Slovenska akademija znanosti in umetnosti; akronüüm SAZU) on Sloveenia teadusakadeemia, riigi tähtsaim teadusasutus.
Akadeemia on Euroopa akadeemiate ühenduse ALLEA liige. Ta asutati 1938. aastal Ljubljanas filoloog Fran Ramovši eestvedamisel. Akadeemia esimene president (1939–1942) oli slavist Rajko Nahtigal. Akadeemia loeb oma eelkäijaks 1693. aastal asutatud teadusühingut Academia Operosorum Labacensium, mis tegutses 18. sajandi lõpuni.
NSV Liidu Siseasjade Rahvakomissariaadi 4. valitsus

Loomise algetapid

Luure- ja diversioonitegevuses oli NSV Liidu riiklikes julgeolekuorganites 4. valitsuse eellasteks Pavel Sudoplatovi juhitud NSV Liidu Siseasjade Rahvakomissariaadi rahvakomissari juures asuv Erigrupp (Особая группа при наркоме), 3. oktoobril 1941, moodustati erigrupist NSV Liidu SaRKi 2. osakond ning 18. jaanuaril 1942 NSV Liidu Siseasjade Rahvakomissariaadi 4. valitsus. Pärast 1943. aasta nõukogude julgeolekuorganite reorganiseerimist, kui SARK-ist lahutati riikliku julgeoleku eest vastutavad allüksused NSV Liidu Riiklikuks Julgeoleku Rahvakomissariaadiks ning moodustati SARK-i 4. Valitsuse baasil NSV Liidu Riikliku Julgeoleku Rahvakomissariaadi 4. valitsus, mida juhiks oli jätkuvalt Pavel Sudoplatov. 
Nõukogude Liidu Siseasjade Rahvakomissariaadi 4. valitsus tegeles Teise maailmasõja ajal vaenlase tagalas asuvate diversandiüksuste töö juhtimisega ning nende kaudu luureinformatsiooni kogumisega. Teise maailmasõja ajal saadeti Saksa vägede tagalasse ligi 14 000 luurajat ja diversanti, kellest 500 olid välismaalased.
Oma töös konkureeris Sõjaväeluure (GRU) analoogse tegevusega, samas kui GRU ja rinnete luureüksused tegelesid sõjategevuseks vajaliku strateegilise ja operatiivinformatsiooni kogumisega, 4. Valitsus aga diversioonide, poliitilise ja majandusliku informatsiooni kogumisega.
Pärast Teise maailmasõja lõppu tegeles NSV Liidu Siseasjade Rahvakomissariaadi 4. valitsuse järglane NSV Liidu RJRK-i ja NSV Liidu RJM-i 4. valitsus, Ukrainas ning Balti riikides vastupanuvõitluses mahasurumise ja hävitamisega, kuni 1954. aastani, millal loodi NSV Liidu RJM-i ning NSV Liidu Siseministeeriumi 5. osakonna ja 4. valitsuse jõudude liitmise teel moodustati NSV Liidu RJK 4. Valitsus, mille ülesandeks oli rahvusliku vastupanuliikumise ja välismaiste luureteenistuste vaheliste sidemete avastamine ning tõkestamine. Valitsus ja osakonnad liiduvabariikides likvideeriti 1960. aastal.

Isikkoosseis

4. Valitsuse luure- ja diversandigruppide koosseisu tuumikuks oli Nõukogude Liidu parimad sportlased ja üle maailma kokku kogutud "kodutud" välismaa kommunistid ja internatsionalistid (Saksamaalt, Hispaaniast jne), samuti suurel hulgal noori vabatahtlikke, kelle väljaõppekeskuseks oli 27. juunil 1941 Üksik eriotstarbeline motolaskurbrigaad (Отдельная мотострелковая бригада особого назначения (ОМСБОН).
Brigaadi 1. polk oli formeeritud välismaa kommunistid ja internatsionalistidest; 2. polk aga maailmatasemel nõukogude sportlastest (laskjad, maadlejad, poksijad, suusatajad jne).
Brigaadi ülem Dmitri Nikolajevitš Medvedjev, ülema asetäitja Nikolai Koroljov
Friedrich Amelung

Friedrich Amelung (ka Friedrich Ludwig Balthasar Amelung; 11. märts 1842 Tartu – 9. märts 1909 Riia) oli baltisaksa tööstur, kultuuriloolane ja maletaja. Amelung oli Rõika-Meleski peeglivabriku direktor.
Ta oli 1898. aastal Balti maleliidu (saksa keeles Baltischer Schachbund) üks asutajaid ja ühtlasi 1898–1901 liidu esimene sekretär. Toimetas 1888–1908 maleajakirja "Baltische Schachblätter".
Amelung on maetud Kolga-Jaani kalmistule.
Möldri laht

Möldri laht (ka Möldrilaht) on laht Saare maakonnas.
Lahe ääres asub Möldri küla.
Lahte suubub Möldri oja.
Lahe koordinaadid on 58° 10′ N, 22° 9′ E.
DMOZ

DMOZ (ehk domeeninimi directory.mozilla.org) on veebilinkide mitmekeelne avatud sisuga kataloog. Seda haldavat portaali ja kommuuni nimetatakse Avatud lähtekoodiga projektiks (ODP). DMOZi omanik on AOL, ent selle sisu loovad ja haldavad vabatahtlikud toimetajad. 
DMOZ koostab portaalide loendeid hierarhilise ontoloogia skeemi alusel. Sarnase teemaga loendid on jagatud teemadeks ja need omakorda alamteemadeks.

Projekti info

DMOZ lõid Ameerika Ühendriikides 1998. aastal kaks Sun Microsystems töötajat – Rich Skrenta ja Bob Truel. Algselt oli selle nimi Gnuhoo.  Sun Microsystemsi võrgu turvalisustoodete müügijuht Chris Tolles hakkas 1998. aastal kaasasutajaks koos Bryn Dole'i ja Jeremy Wenokuriga. Skrenta programmeeris tini eelkäija ja Unixi süsteemidele mõeldud populaarse Useneti uudistelugeja TASSi. Gnuhoo kataloogi teemade algne jaotus põhines tolleaegsetel Useneti uudistegruppide ülesehitusel.
Ohvitseride teenistuskäigu seadlus

Ohvitseride teenistuskäigu seadlus (RT 1938, 100, 871) määras Eesti ohvitseride teenistuskäigu nii rahu kui ka sõja ajal.
Seadlus anti Vabariigi Presidendi poolt 28. novembril 1938 ja avaldati Riigi Teatajas 8. detsembril 1938, mil ta jõustus (seadluse XI osa). Seadlusele kirjutasid alla Vabariigi President Konstantin Päts, Sõjavägede Ülemjuhataja Johan Laidoner, Peaminister Kaarel Eenpalu ja Sõjaminister Paul Lill.
Seadluse alusel toimus kaks korralist ohvitseride ülendamist: 24. veebruaril 1939 ja 24. veebruaril 1940.
Jefferson Lerma

Jefferson Andrés Lerma Solís (sündinud 25. oktoobril 1994 El Cerritos) on Colombia jalgpallur, kes mängib keskpoolkaitsjana Premier League'i klubis Bournemouth ja Colombia jalgpallikoondises. Ta võib mängida ka kaitsva poolkaitsja või paremkaitsja positsioonil.
Ta alustas klubikarjääri Colombia kõrgliiga klubis Atlético Huila, mille põhimeeskonnas debüteeris ta 2013. aastal. 2015. aasta augustis suundus ta laenule Hispaania kõrgliiga klubisse Levante. 2016. aasta juulis sõlmis ta klubiga püsiva nelja-aastase lepingu.
2018. aasta augustis liitus ta Bournemouthiga. 10. novembril 2018 lõi ta mängus Newcastle Unitedi vastu oma esimese värava Inglismaa kõrgliigas.
Colombia jalgpallikoondises tegi Lerma debüüdi 2017. aastal. Ta on kuulunud Colombia koondisse 2018. aasta maailmameistrivõistlustel ja 2019. aasta Copa Américal. Lisaks kuulus ta 2016. aasta suveolümpiamängude jalgpalliturniiril Colombia olümpiakoondisse.
Baby Now That I've Found You

"Baby Now That I've Found You" on Tony Macaulay ja John MacLeodi kirjutatud laul. Laul anti välja ansambli The Foundations debüütsinglina 1967. aastal.
Singel jäi alguses täiesti tähelepanuta. Siis aga avastas laulu BBC loodud Radio 1, mis otsis laule, mida piraatraadiojaamad ei mängi. Novembris jõudis lugu ka Suurbritannia singliedetabeli tippu ning jäi sinna kaheks nädalaks. Billboardi edetabelis jõudis lugu 11. kohale. Sellel singlil laulis Clem Curtis. Järgmisel aastal salvestas The Foundations loo uuesti koos Colin Youngiga.
Vinkel (tähtkuju)

Vinkel (ladina Norma, lühend Nor) on väike lõunataeva tähtkuju. 
Vinkli suurus on 165 ruutkraadi ja see on pindalalt 88 tähtkuju seas 74. kohal. Tähtkuju heledaim täht on γ² Normae (4,01 ᵐ).
γ¹ ja γ² näivad kaksiktähena, kuid ei ole tegelikult omavahel seotud, vaid asuvad Maalt vaadates lähestikku. Esimene asub 1437 valgusaasta kaugusel ja teine 128 valgusaasta kaugusel.
Tähtkujus paikneb Suur Tõmbaja.
Tähtkuju autoriks on prantsuse astronoom Nicolas-Louis de Lacaille.
St. Landry vald

Ajalugu

Vald moodustati 1807. aastal.
Leo Kunman

Leo Kunman (sündinud 5. augustil 1950 Tallinnas) on Eesti jurist, endine kohtunik.
Kunman töötas 1987–1993 Prokuratuuris prokuröri vanemabina. Ta lõpetas 1989. aastal õpingud Tartu Riikliku Ülikooli õigusteaduskonnas.
Vabariigi President Lennart Meri nimetas Riigikohtu üldkogu ettepanekul ta 29. detsembril 1993 esimese astme kohtunikuks Tallinna Linnakohtusse.
Ta vabastati kohtuniku ametikohalt seoses teenistusvanuse ülemmäära saabumisega alates 5. augustist 2018.
Tema vend on ettevõtja Vello Kunman.
2019. aasta Euroopa Parlamendi valimised Eestis

2019. aasta Euroopa Parlamendi valimised Eestis toimusid 26. mail 2019, eelhääletamine 16.–19. mail ja elektrooniline hääletamine 16.–22. mail. Need on neljandad Euroopa Parlamendi valimised Eestis. Eesti saadikukohtade arv Euroopa Parlamendis sõltub Brexiti kulgemisest. 2019. aastal valitakse Eestis 7 kohta, kui Suurbritannia lahkub enne 2. juulit, mil tuleb esmakordselt kokku Euroopa Parlamendi uus koosseis, vastasel juhul on Eestil endiselt 6 saadikukohta.

Valimiskompass

Euroopa Ülikooli Instituut Firenzes koostöös Luzerni Ülikooliga lõi valimiskompassi (euandi2019), kus valijatel on võimalus 22 väitele hinnangu andmisega võrrelda oma seisukohtade kattuvust nii Eesti kui teiste Euroopa Liidu liikmesriikide parteidega. Politoloog Mihkel Solvaku sõnul kajastavad valitud väited nii Euroopa dimensiooni kui ka hetkel liikmesriikides käimasolevad sarnaseid debatte immigratsiooni, majanduse ja väärtuste osas. Eesti erakondade positsioonide määramine ja neid tõendavate allikate otsimine on tehtud Euroopa Ülikooli Instituudis õppivate Eesti noorte sotsiaalteadlaste poolt.

Kandidaadid

Tabelis toodud arv näitab protsenti vastajatest, kes seda kandidaati vastava küsitluse järgi toetas. Paksus kirjas on toodud kandidaadid, kes saaksid koha Euroopa Parlamendis. Tärniga (*) on tähistatud Euroopa Palamenti pääseja juhul, kui Suurbritannia lahkub Euroopa Liidust.
Pede (perekonnanimi)

Pede on eesti perekonnanimi.
Perekonnanime Pede (Pedde) on pandud Tamme mõisas Rannu kihelkonnas Tartumaal. Nimede eestistamisel määrati Pede uueks perekonnanimeks isikutele, kelle perekonnanimi oli Peddelmann ja Pull. 2018. aasta 1. jaanuari seisuga on perekonnanimi Pede Eestis 6 mehel ja alla viiel naisel. 
Nimi on tuletatud eestikeelsest sõnast pedajas, mis tähendab mändi. (viide?￼￼)
BitBake

Ajalugu

BitBake esmaversioon loodi 7. detsembril 2004 projektis OpenEmbedded, kuid eraldati hiljem eraldihallatavaks töövahendiks.
Kodutuvi

Välimus

Levinuimal vormil on sulestik hall, valge päranipualaga. Küünarhoosuled on tumeda tipuga. Linnu saba on otsast tume, lennu ajal hoiab ta seda tavaliselt lehvikuna laiali. Kodutuvi silmad on tumepunased, jalad helepunased.

Arvukus Eestis

Kodutuvi pesitsusaegset arvukust hinnatakse 40 000 – 80 000 paarile, talvist arvukust 80 000 – 200 000 isendile .

Käitumine

Kodutuvid oskavad eristada suvalisi tähejadasid ja kuni neljatähelisi sõnu.
Olli Mäki

Elukutselisena

Mäki poksis oktoobrist 1960 kuni augustini 1973 elukutselisena. Ta pidas kokku 50 kohtumist, millest võitis 28 (neist 5 nokaudiga) ja kaotas 14 (neist 2 nokaudiga) ning viigistas 8 kohtumist.
Ta oli 14. veebruarist 1964 kuni 1. veebruarini 1967 Euroopa meister I kergekeskkaalus (140 naela ehk kuni 63,5 kg)
Mäki oli ainuke Soome poksija, kes on võitnud Euroopa meistri tiitli nii harrastajana kui ka hiljem elukutselisena. Ta tegutses hiljem poksitreenerina, muuhulgas on ta olnud ka Amin Asikaise treener.
Väeosa

Väeosa (ka sõjaväeosa) on mistahes väeliigis olev administratiivselt ja majanduslikult iseseisev väeüksus, mille moodustavad staap, allüksused ja teenistused. Väeosal on juriidilise isiku õigused ja tal on eriomane nimetus (number), pitsat ja sageli ka oma lipp.
Väeosad on nt rügemendid, üksikpataljonid, üksikkompaniid.
Kalju Pihel

Kalju Pihel (3. mai 1929 – 30. november 2017) oli eesti keeleteadlane, pikaaegne Tallinna Ülikooli (ja selle eelkäijate) õppejõud.
Pihel õpetas soome keelt ja on koostanud rea soome keele õppimise materjale, sh soome-eesti sõnaraamatu (kahasse Arno Pikamäega), mida on korduvalt täiendatud kujul välja antud.
Ta on maetud Tallinnas Pirita linnaosas asuvale Pärnamäe kalmistule.
Abia osariik

Loodus

Osariik on põhiliselt vihmametsade vööndis.
Osariigi lõunaosa on Nigeeria jõekaldapiirkonnas. Reljeef on madal. Aasta keskmine sademete hulk on kõrge: 2400 mm. Sadu on eriti tugev aprillist oktoobrini. 
Osariigi ülejäänud osa asetseb mõõduka kõrgusega tasandikul. 
Osariigi tähtsamad jõed on Imo jõgi ja Aba jõgi, mis voolavad Nigeri jõe delta kaudu Atlandi ookeani. On veel Igwu jõgi ja Azumini jõgi.

Haldus

Osariigi valitsust juhib valitav kuberner (praegu Orji Uzor Kalu) ning valitav organ State House Assembly.
Osariigis on 17 halduspiirkonda (local government areas). Igal halduspiirkonnal on valitav esimees ja valitav nõukogu. 
Osariigi pealinn on Umuahia. Suuremad linnad on Aba (Nigeeria kaguosa suur ärikeskus), Umuahia, Arochukwu, Abiriba, Nbawsi, Ohafia, Omoba, Ovim, Akwete, Obehie, Mgboko, Isuochi ja Osisioma.

Rahvastik

Elanike enamiku moodustavad ibod. 
Ibod räägivad ibo keelt. Ametlik keel on inglise keel. 
Peamine usund on kristlus.

Majandus

Majanduse alus on põllumajandus. Jõgede ääres püütakse kala. Aba on tööstuslinn, kus muuhulgas valmistatakse klaasi Azumini jõe äärest saadud liivast. 
Nigeeria 1. järgu haldusüksused
Abia ·  Adamawa ·  Akwa Ibom ·  Anambra ·  Bauchi ·  Bayelsa ·  Benue ·  Borno ·  Cross River ·  Delta ·  Ebonyi ·  Edo ·  Ekiti ·  Enugu ·  Gombe ·  Imo ·  Jigawa ·  Kaduna ·  Kano ·  Katsina ·  Kebbi ·  Kogi ·  Kwara ·  Lagos ·  Nasarawa ·  Niger ·  Ogun ·  Ondo ·  Osun ·  Oyo ·  Plateau ·  Rivers ·  Sokoto ·  Zamfara ·  Taraba ·  Yobe ·  Föderaalne pealinnaala
Varstu raamatukogu

Varstu raamatukogu on raamatukogu Võru maakonnas Rõuge vallas Varstu asulas. Raamatukogu juhataja on Merike Kender.
Trammiliiklus Szczecinis

Poola linnas Szczecinis on 12 trammiliini. Trammiteede kogupikkus on ligikaudu 64 km, liinide pikkus 112,77 km. Trammiliine teenindab kaks depood. Liinidel on 98 peatust ja liine teenindab 203 vagunit. Rööpmelaiuseks on standardne 1435 mm. Trammiliiklus algas Szczecinis 1879. aastal.
Trammiliiklust Szczecinis korraldab ühistranspordifirma Tramwaje Szczecińskie.
Hanau

Ajalugu

Esmakordselt on Hanaut mainitud 1143. aastal. Linnaõigused sai 1303. aastal. Linn oli Hanau krahvkonna ja hiljem Hanau-Münzenbergi krahvkonna keskus. 16. sajandi lõpus tekkis linna lähedale protestantidest põgenike asundus Neustadt, mis hiljem Hanauga liideti. Linn oli 19. sajandil demokraatliku liikumise keskus Saksamaal.
Hanaust on pärit vennad Jacob ja Wilhelm Grimm ning Paul Hindemith.
Vaidava mõis

Vaidava mõis (saksa keeles Waidau, läti keeles Vaidavas muiža) oli rüütlimõis Liivimaal Volmari kreisis Rubene kihelkonnas.

Mõisa suurus

Bienenstammi andmetel oli mõisa suurus 1816. aastal 4 ja 1/2 adramaad, sellele allus 107 mees- ning 104 naishinge.

Karjamõisad

Mõisale kuulus aastal 1816 üks karjamõis: Neuhof.
Clonophis

Levila

Neid võib kohata Ameerika Ühendriikide osariikides - Illinois, Indiana, Ohio, Michigani lõunaosa, Kentucky põhjaosa ja Pennsylvania lääneosa.
Kevin Trapp

Koondisekarjäär

Debüüdi Saksamaa rahvuskoondises tegi Trapp 6. juunil 2017 sõprusmängus Taani vastu.
Ta kuulus Saksamaa koondisse 2017. aasta FIFA konföderatsioonide karikavõistlustel, kuid ta ei pääsenud platsile üheski mängus.
Saksamaa koondisse valiti ta ka 2018. aasta maailmameistrivõistlusteks.
Pneumosilinder

Pneumosilinder on silindritaoline seade, mis võimaldab selles kolvi sirgjoonelist liikumist gaasi rõhu jõul. Sisuliselt on pneumosilinder edasi tagasi liikumist võimaldav pneumomootor.
Pneumosilindri eeliseks võrreldes hüdrosilindriga on suur töökiirus ja tavalisima töögaasi, suruõhu laialdane kättesaadavus. Puuduseks võrrelduna hüdrosilindriga on madalama töörõhu tõttu samade mõõtmete juures nõrgem jõud.
Mardimiku kivid

Mardimiku kivid on kaks rändrahnu Harju maakonnas Loksa linna ja Loksa küla piiril. 
Kividest tuntumat nimetatakse Mardimiku kiviks ja selle mõõtmed on järgmised: pikkus 9,2 m, laius 8,1 m, kõrgus 4,3 m, ümbermõõt 27,3 m. 
Mardimiku kivist 10 m ida poole jääb teine rändrahn, mille mõõtmed on järgmised: pikkus on 6,0 m, laius 4,5 m, kõrgus 2,4 m, suurim ümbermõõt 16,8 m.
Xenodermus

Levila

Nad elavad Myanmaris, Indoneesias, Malaisias ja Tais.
Fraas

Fraasi tuumsõna

Fraasi tuumsõnaks ehk tuumaks on verbi käändeline vorm või mõne muu sõnaliigi sõna.
Fraaside omadused olenevad ennekõike tuuma sõnaliigist ning fraase nimetataksegi tuuma sõnaliigi järgi.
Näiteks lauses Väike poiss magas magusasti on fraas väike poiss nimisõnafraas, sest selle süntaktilised omadused (nt lauseliikmelisuse) määrab nimisõna poiss, fraas üsna magusasti aga on määrsõnafraas, sest tema tuumaks on määrsõna magusasti.
Nagu lause tuum võib toimida üksi lausena, nii võib ka endotsentrilise fraasi tuum esineda ilma laiendita - ühesõnalise fraasina, nt poiss ja magusasti lauses Poiss haigutas magusasti.
Fraasilisuse määramise seisukohast pole seega oluline, kas tuumsõnal on konkreetses lauses laiendeid või mitte, vaid see, kas tuumsõnal saab või ei saa olla laiendeid. Sõnad, mis pole laiendatavad, nt üsna fraasis üsna magusasti, pole fraas.
Sacramento Kings

Sacramento Kings on USA korvpalliklubi, mis mängib korvpalliliigas NBA. Oma kodumänge peab klubi Sacramentos ARCO Arenas.
Klubi asutati 1945. aastal Rochesteris. Praegune nimi on klubil 1985. aastast.
Klubi tuli 1946. aastal NBL-i meistriks. NBAs meeskond mängib 1948. aastast. 1951. aastal tuli klubi NBA meistriks.
Klubi on varem kandnud nimesid Rochester Royals, Cincinnati Royals, Kansas City-Omaha Kings, Kansas City Kings.
Võru Linna Leht

Võru Linna Leht on aastast 2004 ilmuv ajaleht, mis vahendab Võru linna ja selle lähiümbruse uudiseid. Lehte annab välja Võru linnavalitsus. Leht ilmub sagedusega üks kord kuus.
Lehe esimene number ilmus 14. augustil 2004.
Brunswicki maakond (Virginia)

Brunswicki maakond (Brunswick County) on maakond USA-s Virginia osariigis. Geograafilised koordinaadid on 36°76' N, 77°86' W.
Maakonna halduskeskus on Lawrenceville.
Maakonna pindala on 1474 km², millest 8 km² moodustab veepindala.
Elanike arv oli 2010. aasta rahvaloenduse järgi 17 434. Aastal 2000 oli elanike arv 18 149.

Ajalugu

Brunswicki maakond moodustati 1720. aastal Prince George'i maakonna osast ja hiljem 1732 Isle of Wighti ja Surry maakonna osadest. Maakond sai nime Braunschweig-Lüneburgi hertsogkonna järgi.
Arvi Nikkarev

Arvi Nikkarev (sünd 1949) on eesti ulmetõlkija ja -toimetaja ning kirjastuse Skarabeus omanik.
Sänna vald

Sänna vald (saksa keeles Sennen) oli vald Võrumaal Rõuge kihelkonnas. Vald eksisteeris 1866–1893 ja siis liideti see vald Rõuge vallaga.
Jerzy Englisch

Jerzy Englisch (18. detsember 1889 Lviv – 3. veebruar 1974) oli Poola sõjaväelane.
1935 otsustati talle anda Kotkaristi III klassi teenetemärk.
Enn Kraam

Enn Kraam (õieti Enn Kram; 20. juuli 1943 Rapla – 18. juuni 2001 Viljandi) oli eesti näitleja.
Enn Kraam lõpetas 1961. aastal Rapla Keskkooli ja 1965. aastal Tallinna Riikliku Konservatooriumi lavakunstikateedri.